ประกาศคณะกรรมการกำกับการซื้อขายสินค้าเกษตรล่วงหน้า ที่ กตส 6/2551 เรื่อง การดำรงฐานะทางการเงินสำหรับผู้ได้รับใบอนุญาตประกอบธุรกิจการซื้อขายล่วงหน้า ประเภทตัวแทนสนับสนุนการซื้อขายล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ประกาศคณะกรรมการกำกับการซื้อขายสินค้าเกษตรล่วงหน้า
ที่
กตส ๖/๒๕๕๑
เรื่อง
การดำรงฐานะทางการเงินสำหรับผู้ได้รับใบอนุญาตประกอบธุรกิจ
การซื้อขายล่วงหน้า
ประเภทตัวแทนสนับสนุนการซื้อขายล่วงหน้า[๑]
 

อาศัยอำนาจตามความในมาตรา ๗ (๑) และมาตรา ๓๔
แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติการซื้อขายสินค้าเกษตรล่วงหน้า (ฉบับที่ ๒)
พ.ศ. ๒๕๕๐ คณะกรรมการกำกับการซื้อขายสินค้าเกษตรล่วงหน้าจึงออกประกาศ ดังต่อไปนี้

ข้อ ๑ ให้ยกเลิกประกาศคณะกรรมการกำกับการซื้อขายสินค้าเกษตรล่วงหน้า
ที่ กตส ๑/๒๕๔๘ เรื่อง
การดำรงฐานะทางการเงินสำหรับผู้ได้รับใบอนุญาตประกอบธุรกิจการซื้อขายล่วงหน้า ประเภทตัวแทนสนับสนุนการซื้อขายล่วงหน้า
ลงวันที่ ๗ มีนาคม พ.ศ. ๒๕๔๘
และประกาศคณะกรรมการกำกับการซื้อขายสินค้าเกษตรล่วงหน้า ที่ กตส ๓/๒๕๕๑ เรื่อง
การดำรงฐานะทางการเงินสำหรับผู้ได้รับใบอนุญาตประกอบธุรกิจการซื้อขายล่วงหน้า
ประเภทตัวแทนสนับสนุนการซื้อขายล่วงหน้า (ฉบับที่ ๒) ลงวันที่ ๑๘ เมษายน พ.ศ. ๒๕๕๑
การยกเลิกประกาศตามวรรคหนึ่ง
ไม่กระทบกระเทือนถึงความสมบูรณ์ของการใด ๆ
ที่ได้ดำเนินการไปแล้วตามประกาศที่ถูกยกเลิกดังกล่าว

ข้อ ๒ ในประกาศนี้
ทุนจดทะเบียน หมายความว่า
ทุนจดทะเบียนของบริษัทจำกัดหรือบริษัทมหาชนจำกัดและให้หมายความรวมถึงทุนซึ่งมีลักษณะทำนองเดียวกันของนิติบุคคลอื่น
ทุนที่ออกและชำระแล้ว หมายความว่า
ทุนที่ออกและชำระแล้วของบริษัทจำกัดหรือบริษัทมหาชนจำกัด และให้หมายความรวมถึงทุนที่ออกและชำระแล้วซึ่งมีลักษณะทำนองเดียวกันของนิติบุคคลอื่น
สำนักงาน หมายความว่า
สำนักงานคณะกรรมการกำกับการซื้อขายสินค้าเกษตรล่วงหน้า

ข้อ ๓ ตัวแทนสนับสนุนการซื้อขายล่วงหน้าต้องมีและดำรงทุนจดทะเบียนและทุนที่ออกและชำระแล้วดังต่อไปนี้
ตลอดระยะเวลาของการประกอบธุรกิจการซื้อขายล่วงหน้า
ประเภทตัวแทนสนับสนุนการซื้อขายล่วงหน้า
(๑) ทุนจดทะเบียนไม่ต่ำกว่าสี่ล้านบาท
ยกเว้นกรณีตัวแทนสนับสนุนการซื้อขายล่วงหน้ามีสถานะเป็นสหกรณ์ที่จัดตั้งขึ้นตามกฎหมายว่าด้วยสหกรณ์
ให้มีทุนไม่ต่ำกว่าสองล้านบาท และ
(๒)
ทุนที่ออกและชำระแล้วเฉพาะหุ้นสามัญและส่วนเกินหรือส่วนต่ำกว่ามูลค่าหุ้นสามัญไม่ต่ำกว่าหนึ่งล้านบาท
ความในวรรคหนึ่ง
ให้ใช้บังคับเมื่อสำนักงานให้ความเห็นชอบการเริ่มประกอบธุรกิจตามหลักเกณฑ์
วิธีการและเงื่อนไขที่คณะกรรมการกำกับการซื้อขายสินค้าเกษตรล่วงหน้าและสำนักงานกำหนดเกี่ยวกับการประกอบธุรกิจการซื้อขายล่วงหน้า
ประเภทตัวแทนสนับสนุนการซื้อขายล่วงหน้าแล้ว

ข้อ ๔ ประกาศนี้ให้ใช้บังคับตั้งแต่วันถัดจากวันที่ประกาศเป็นต้นไป


ประกาศ
ณ วันที่ ๒๑ พฤศจิกายน พ.ศ. ๒๕๕๑
ไชยา
สะสมทรัพย์
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า




















ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๒๒๒/๒ มิถุนายน ๒๕๕๒